Hvis Badstuen skal nedrives

Scala Svendborg ønsker ifølge Fyns Amts Avis at etablere endnu en sal, på det område hvor Badstuen ligger. Borgmesteren siger, at han vil se positiv på sagen, og at han er ved at forberede den politiske proces.

By og Land-Sydfyn er ikke modstandere af nedrivninger af bygninger. Faktisk er vi fortalere for at bygninger der ingen klassificeret bevaringsværdier har, som er overflødige og som skæmmer omgivelserne, med fordel kan erstattes af noget nyt og tidssvarende. Badstuen opfylder ikke disse tre kriterier. Badstuen har en politisk godkendt bevaringsværdi.

Politikerne skal altid sikre sig det bedst mulige beslutningsgrundlag. I sagen om Badstuen opfordrer By og Land-Sydfyn politikerne at få visualiseringer og anslåede omkostningstal for forskellige løsninger. En løsning er at rive Badstuen ned, en anden er at bygge oven på den nuværende biograf, en tredje er at udvide biografen på en måde, så Badstuen bevares. Her kan der igen være flere løsningsmodeller.

Arkitekter (og ingeniører) laver det, de får besked på. Så hvis man ikke beder dem komme med alternative forslag, kommer de naturligvis ikke på bordet. Når det drejer sig om en bevaringsværdig bygning har Byrådet (og biografen) pligt til grundigt at undersøge mulighederne for at bevare bygningen.

Får Badstuen ikke en ordentlig behandling mister det politisk godkendte bevaringsbegreb sin betydning. I denne situation er det ikke nok blot kynisk at konstatere, at et politisk flertal i Byrådet er for en nedrivning.

Rudi Rusfort Kragh

Formand for bestyrelsen By og Land-Sydfyn